次韵胡希聖登毗陵東山亭
作者：李之儀
朝代：宋

paragraphs: 君不見狐裘相齊望前古，後日執鞭固欣慕。
煙雲得趣更飄蕭，常使高人恨無路。
闌干崢嶸擅空闊，寒日低回得循步。
朱輪想見不可從，南國小棠疑未去。
百年暴輝實之賓，俯盛仰衰情易新。
孤懷直欲共傾倒，衣上元無一點塵。
又不見三千珠履春申君，十年天祿揚子雲。
極目平原草縈骨，秋月春風愁殺人。
五湖歸去辨之蚤，擊鼓撞鐘猶恨少。
險語緩絲一劍休，九衢相視空草草。
荆州萬里控上流，歌舞翻風甚飛鳥。
回首蒼梧隔暮雲，南狩不歸何可叫。
解后相逢情更親，芻狗疇能誇已陳。
欲書醉語致多感，好事今無載酒人。
班班微陽度密竹，嘖嘖寒雀喧荒榛。
韋郎所紀十無一，安得遺老酬諮詢。
蹭蹬難堪隨末俗，健論愛君如剪竹。
寧人負我無負人，咄咄老瞞徒四目。
直絃易斷曲未終，鳳髓難容斷誰續。
白首胡君到孤獨，在何分金齊鮑叔。